|  |
| --- |
|  |
| Til høringsparterne på vedlagte høringsliste | | 14. november 2018  2018-4629 |

**Høring over udkast til bekendtgørelse om Færdselsstyrelsens parkeringskontrol på statslige veje**

Transport-, Bygnings- og Boligministeriet sender hermed vedlagte udkast til bekendtgørelse om Færdselsstyrelsens parkeringskontrol på statslige veje i høring.

Udkastet skal ses i lyset af, at Færdselsstyrelsen overtager parkeringskontrollen på statsvejene fra Vejdirektoratet fra og med den 1. januar 2019.

Det bemærkes, at Folketinget i øjeblikket behandler transport-, bygnings- og boligministerens forslag til ændring af færdselsloven, som bl.a. indeholder hjemmel til at Færdselsstyrelsen kan overtage parkeringskontrollen. Dette udkast til bekendtgørelse vil derfor kun blive udstedt, såfremt Folketinget vedtager lovforslaget. Lovforslaget kan findes på Folketingets hjemmeside: <https://www.ft.dk/samling/20181/lovforslag/l40/index.htm>

Nærværende udkast til bekendtgørelse lægger sig indholdsmæssigt op ad bekendtgørelse om vejmyndighedernes parkeringskontrol (bekendtgørelse nr. 877 af 25. juni 2018), som trådte i kraft d. 1. juli 2018.

Det fremgår af bekendtgørelsen, at:

* Kontrollen med overholdelse af de bestemmelser, der er nævnt i færdselslovens § 121, stk. 1, varetages på de statslige veje foruden af politiet af Færdselsstyrelsen. Det gælder dog ikke færdselslovens § 28, stk. 2.
* En pålagt afgift skal ske skriftlig og indeholde de oplysninger, der angivet i bekendtgørelsens bilag.
* Afgifter pålagt af Færdselsstyrelsen opkræves af styrelsen og inddrivelse af restancemyndigheden.
* Færdselsstyrelsen skal årligt udarbejde en opgørelse over antallet af pålagte afgifter.

Høringsmaterialet vil blive gjort tilgængeligt på Høringsportalen.dk.

Transport-, Bygnings- og Boligministeriet skal venligst bede om eventuelle bemærkninger **senest mandag d. 5. december 2018**.

Høringssvar bedes sendt til [trm@trm.dk](mailto:trm@trm.dk) samt [arp@trm.dk](mailto:arp@trm.dk).

Eventuelle spørgsmål kan rettes til fuldmægtig Anders Petersen på 20 69 79 95 eller [arp@trm.dk](mailto:arp@trm.dk).

Med venlig hilsen

Anders Petersen  
Fuldmægtig